24 børn fra 8. årgang  på Skipper Clement Skolen  i Aalborg, to lærere og tre instruktører fra Sup i Sup og en fotograf var i havsnød, efter de tirsdag formiddag var taget ud på paddleboards ved Kattegats-kysten nord for Øster Hurup. Der var heldigvis ingen, der fik fysiske skader, lyder det fra TV2 Nords reporter Sofie Bach, men det var en forkommen flok, der stod pakket ind i tæpper. - De var chokerede, nogle var berørte af situationen og trøstede hinanden, fortæller Sofie Bach. Da alle var sikkert i land på stranden ved Øster hurup, blev de fragtet til den nærliggende spejderhytte,  Dokkedallejren, hvor de fik mulighed for at mødes med deres familier, oplyser politiets indsatsleder Claus Dahl Olesen, Nordjyllands Politi. Vejret skiftede pludseligt Flere af børnene var blevet fanget på vandet på grund af fralandsvind, oplyser vagtchefen hos Nordjyllands Politi, og det bekræfter instruktør Søren Andersen, der er ejer af Sup i Sup i Svenstrup, der stod for arrangementet på vandet -  Vi var ude på vandet med en 8. klasse og vi padler rundt en times tid, og vi padler fint, lige pludselig skifter vejret, og der var en elev, der drev fra. Så var der en instruktør, der padler efter. Vi gik ud og forsøgte og fat i vedkommende, men lige pludselig skifter vejret rigtigt hurtigt, der gik nok ti minutter, så var eleverne spredt. Halvdelen var samlet i en klynge, som vi hurtigt fik på land, så var der den sidste halvdel, den kunne vi ikke styre, og de drev så fra. Så fik vi dem samlet lidt, men måtte kalde efter hjælp, for der var simpelthen for kraftigt vejr til at vi kunne padle i land med håndkraft, siger han. Søværnet sendte to redningshelikoptere i luften. Der blev sendt flere ambulancer til stedet, ligesom der også var redningsbåde i vandet i området for at redde eleverne op. Otte elever måtte bringes i land med båd, men ingen havde brug for behandling efterfølgende, lød det i et tweet fra Nordjyllands Politi. https://twitter.com/NjylPoliti/status/1404741083465236488
Helikoptere, ambulancer og redningsbåde blev tirsdag formiddag kaldt til stranden ved Øster Hurup, hvor flere elever fra 8. klasse på Skipper Clement Skolen i Aalborg blev meldt i havsnød.